Haxhi Jusuf Banka

Haxhi Jusuf Banka (Tiranë, 1864 - 1 shtator 1944) ka qenë ministër dhe deputet i shtetit shqiptar.

 Biografia 

U lind në Tiranë më 1864, i biri i Aqif Zhelegut. Pas mbarimit të shkollës plotore në Tiranë, ndoqi shkollimin e lartë për Financë në Stamboll, ku u diplomua më 1887. Më pas u kthye në Tiranë pranë familjes së tij, e cila nga nëpunësia e vet u njoh me mbiemrin "Banka".

Me cilësinë e sekretarit, iu bashkua Hafiz Ibrahim Dalliut, Abdi e Refik bej Toptanit dhe Shefik Kondit në formimin e klubit lokal të "Bashkimit". U kërkua të arrestohej nga autoritetet osmane, por mundi të shpëtonte.

Më 26 nëntor të 1912 mori pjesë në ngritjen e flamurit në Tiranë dhe nënshkroi telegramin që i përcolli aktin Ismail Qemalit. U arrestua dhe u burgos dy herë nga kryengritja e Shqipërisë së Mesme, pas rikthimit të Esat pashë Toptanit dhe shtypjes së kryengritjes, iu caktua Ministria e Financave pas vdekjes së Nexhat Libohovës. Me rënien e qeverisë janarin e 1916 prej pushtimit austro-hungarez, u largua me Esad Pashën dhe u vendos në Selanik. U kthye më 1918 në Shqipëri dhe u caktua me punë nënprefekt i Kavajës dhe më 1920-'21 nënprefekt i Tiranës.

Më 5 prill 1921 u zgjodh deputet i prefekturës së Durrësit, e deri më 1923 ka qenë deputet i Partisë Përparimtare, si dhe kujdestar i Kryesisë të Këshillit Kombëtar. Më 1921 ishte i plotfuqishmi i qeverisë për shtypjen e kryengritjes së Mirditës. Më 12 dhjetor 1921 u propozua nga Rexhep bej Mitrovica që të bëhej kryeministër, po Këshilli i Naltë i Regjencës nuk e miratoi.

Më 15 maj 1924 fletorja "Dielli" e radhit ndër demostrantët që u nisën të takonin kryeministrin Shefqet bej Vërlaci që të punonte për të nxjerrë në shesh komplotistët e vrasjes së Avni Rustemit. Pas Lëvizjes së Qershorit më 1924 ishte njëri ndër drejtuesit e Partisë Demokrat-Nacionale në tetor të 1924.

Ndërroi jetë më 1 shtator 1944.

 Referime 

Kategoria:Lindje 1864
Kategoria:Vdekje 1944
Kategoria:Njerëz nga Tirana
Kategoria:Ministra të Financave të Shqipërisë